Greqia e paqartë për qeverisjen e re të saj
Votuesit nuk arritën t’i japin asnjë partie shumicën në zgjedhjet e së dielës, duke e zhytur vendin më tepër në një situatë të paqartë
Sheshi Sintagma përpara parlamentit grek është kthyer në epiqendrën e shumë protestave antiqeveritare. Zgjedhjet i kanë lënë grekët dhe europianët në përgjithësi të paqartë. Nëse nuk arrihet të krijohet koalicioni qeverisës, atëherë vendi do të shkojë në qendrat e votimit edhe një herë. Mes votuesve ka nisur të zerë vend frika. Dy partitë më të mëdha greke panë se një pjesë e votave të tyre në zgjedhjet e së dielës shkuan për partitë ekstremiste të së djathtës e së majtës. Dionyssis Dimitrakopoulos, specialist për politikat greke në Universitetin Birbeck të Londrës, thotë se ndodhi ajo që quhet “zgjuarsi” në rezultatin e zgjedhjeve. Gjermania, mbështetësja kryesore e masave të ashpra në shkëmbim të programeve të shpëtimit financiar të BE-së, ka thënë tashmë se Greqia duhet t’u përmbahet marrëveshjeve të arritura nga qeveria e mëparshme. Zoti Dimitrakopoulos thotë se ky është hapi i parë në atë që mund të kthehet në një rinegocim të stërzgjatur mes Greqisë dhe BE-së. Në Francë, socialisti Francois Hollande fitoi në zgjedhjet presidenciale bazuar në platformën kundër masave shtrënguese. Ekonomisti amerikan Paul Krugman argumenton se, ndërsa më shumë vende europiane bien në recesion, po shtohet mendimi se politikanët e kishin gabim. Zgjedhjet i dhanë një goditje të papritur programeve të masave shtrënguese ekonomike në kontinetin europian. Analistët thonë se votuesit duket se e kanë futur ekonominë europiane në rrugën drejt një territori të panjohur.